de Iulian Soare , 22.1.2018

Oficiali de la Bruxelles pregătesc un set de propuneri pentru a se asigura că independența justiției este respectată în statele membre care sunt principali beneficiari ai noului cadru financial multianual.

Se prefigurează astfel o nouă dispută cu state care deja au fost identificate ca având probleme în acest domeniu, precum Polonia și Ungaria, sau state precum România, a cărei situație urmează să fie discutată în Parlamentul European în luna februarie.

Potrivit Financial Times, Comisia Europeană, care urmează să propună structura noului buget multianual, vrea să stabilească și condiția ca statele membre să dețină ”un sistem judiciar funcțional și independent”. Comisarii europeni, la fel ca marii contributori neți precum Germania, au susținut în cadrul unei reuniuni organizate săptămâna trecută această viziune, care va fi prezentată în curând ca parte a planului Bruxelles-ului de a structura bugetul după 2020.

Comisia Europeană consideră că este firesc să lege accesul la banii europeni de buna guvernare, mai ales în condițiile în care încearcă să convingă statele membre să plătească mai mult la bugetul comunitar astfel încât să fie acoperit măcar golul pe care îl va lăsa ieșirea Marii Britanii din UE.

Comisarul european pentru Justiție, Vera Jourova, a fost solicitată să pună la punct, până în luna mai, un sistem clar de analiză a gradului de funcționalitate și de independență al sistemelor judiciare din statele membre ale Uniunii.

Comisarul Jourova spune, potrivit FT, că unul dintre cele mai puternice argumente în favoare implementării sistemului de control este că ”independența justiției este elementul esențial al controlului efectiv al modului de utilizare al fondurilor europene”.

Comisarul pentru Buget, Günther Oettinger, spune că există două posibile soluții ale acestei probleme:

fie Comisia Europeană va condiționa accesul la resurse bugetare comunitare de respectarea domniei legii

fie Comisia va gândi un sistem de stimulare a statelor, care ”ar putea avea acces la mai multe resurse” dacă respectă independența sistemului judiciar

De precizat: comisarul Vera Jourova a respins ferm soluția potrivit căreia Comisia ar modifica filosofia politicii de coeziune astfel încât doar statele mai sărace din UE să aibă acces la acest tip de fonduri.

Bruxelles va mai insista ca beneficiarii neți ai fondurilor comunitare să aprobe și să adere la instituția Biroului Procurorului European (EPPO), înființat în 2017 cu scopul de a investiga fraudele cu fonduri europene. Polonia și Ungaria se numără printre cele 7 state membre care încă nu au aderat la această inițiativă.